Ministrul Adrian-Ioan Veştea a semnat, joi, 65 de noi contracte de finanţare prin Programul Naţional de Investiţii "Anghel Saligny", în valoare totală de 956.985.839,69 de lei, informează news.ro.
Contractele, semnate împreună cu o parte dintre beneficiarii proiectelor, vizează atât înfiinţarea sau modernizarea sistemelor de alimentare cu apă potabilă, a reţelelor de canalizare menajeră, a staţiilor de epurare şi a sistemelor de distribuţie a gazelor naturale, cât şi modernizarea drumurilor de interes local, a podurilor şi podeţelor, arată comunicatul de presă al Ministerului Dezvoltării, Lucrărilor Publice şi Administraţiei (MDLPA).
"Prin toate programele pe care le coordonăm, urmărim modernizarea tuturor localităţilor din România, reducerea disparităţilor dintre regiuni şi asigurarea unor condiţii decente de viaţă pentru toţi locuitorii", a precizat ministrul Adrian-Ioan Veştea, conform sursei citate.